**NÁVRH VLÁDY**

**na skrátené legislatívne konanie o vládnom návrhu zákona, ktorým sa mení a dopĺňa zákon Národnej rady Slovenskej republiky č. 289/1995 Z. z. o dani z pridanej hodnoty v znení neskorších predpisov**

Vládny návrh zákona, ktorým sa mení a dopĺňa zákon Národnej rady Slovenskej republiky č. 289/1995 Z.z. o dani z pridanej hodnoty v znení neskorších predpisov bol vypracovaný v súlade s prípravou zákona o štátnom rozpočte na rok 2003 s cieľom dosiahnutia zblíženia sadzieb dane z pridanej hodnoty v súlade s návrhom programového vyhlásenia vlády SR. Návrhom zákona sa tiež dosiahne zvýšenie príjmov štátneho rozpočtu na rok 2003.

Uvedené ciele sa majú dosiahnuť zvýšením zníženej sadzby dane z 10 % na 14 % a znížením základnej sadzby dane z 23 % na 20 %. Navrhnuté zmeny nie sú v rozpore so Šiestou smernicou Rady EÚ 77/388/EHS, ktorá je základnou smernicou upravujúcou uplatňovanie dane z pridanej hodnoty v Európskej únii.

V súlade s prípravou zákona o štátnom rozpočte na rok 2003 je potrebné zabezpečiť tiež schválenie návrhu zákona o dani z pridanej hodnoty, aby sa v rámci zosúladenia našej legislatívy s legislatívou EÚ zabezpečilo zvýšenie príjmov štátneho rozpočtu v roku 2003.

V súlade s § 89 ods. 1 zákona NR SR č. 350/1996 Z.z. o rokovacom poriadku Národnej rady Slovenskej republiky sa navrhuje, aby Národná rada Slovenskej republiky prijala uznesenie o skrátenom legislatívnom konaní o vládnom návrhu zákona, ktorým sa mení a dopĺňa zákon Národnej rady Slovenskej republiky č. 289/1995 Z.z. o dani z pridanej hodnoty v znení neskorších predpisov z dôvodu nedostatku finančných prostriedkov na krytie výdavkov štátu. Aplikácia zákona o štátnom rozpočte Slovenskej republiky v praxi je podmienená zabezpečením príslušného objemu finančných prostriedkov na rok 2003. Neschválením návrhu zákona, ktorým sa mení a dopĺňa zákon o dani z pridanej hodnoty, by vznikli štátu značné hospodárske škody.